Fårup Sommerland

Fårup Sommerland er en forlystelsespark beliggende i Fårup mellem Blokhus og Løkken i Nordjylland. Parken blev åbnet i 1975 af Anders Kragelund. Det første år Fårup Sommerland åbnede, blev det besøgt af 40.000 gæster. Siden åbningen i 1975 er parken løbende blevet udbygget og er i dag en af de største forlystelsesparker i Danmark.

Ejer og ledelse 
I 1979 overtog sønnen Søren Kragelund direktørposten sammen med sin fætter Henrik Schnack. I 2012 trådte Schnack ud af direktionen i Fårup Sommerland og er nu direktør i moderselskabet M. Kragelund Holding. Søren Kragelund var indtil november 2016 direktør og medlem af bestyrelsen. Med overtagelsen af Søren Kragelunds aktier i 2016 blev Henrik Schnack sammen med sønnerne Martin Norrbom Sams og Jakob Schnack eneejere af Fårup Sommerland. Ved overtagelsen blev Per Dam Jensen administrerende direktør. Han er sidenhen stoppet og i dag er det Niels Jørgen Jensen, som efter et kort besøg hos Lego, atter er tilbage i Fårup. Denne gang som direktør.

Fårup i dag 
Med 656.904 gæster i 2013 er Fårup Sommerland en af de største forlystelsesparker i Danmark. Parken byder på alt fra spisesteder, som f.eks. Spisekammeret, Loen, Oasen og diverse grillbarer, til grill-selv-pladser. I 2011 er der blevet sigtet mod en sundere madprofil og I 2016 åbnede parken et 100% økologisk spisested.

Fårup har mange forlystelser, såsom Danmarks største trærutschebane: Falken. Udover den er der: Lynet, Hvirvelvinden, Orkanen, Flagermusen, Træstammerne, River Rafting, Mine-ekspressen, en 4D-biograf og Aquaparken, der ved åbningen var Nordeuropas største. I alt er der omkring 60 forlystelser.

I 2004 blev Falken bygget. Falken er Danmarks hurtigste trærutsjebane og er den første trærutsjebane der er bygget i Danmark siden 1932. Falken er 622 meter lang.

I 2008 åbnede Lynet, som kostede 35 millioner kroner at opføre. I denne bliver vognene accelereret fra hvile til 80 km/t på 2 sekunder ved hjælp af elektromagnetisme. Den 5. juni 2013 blev Orkanen indviet, som er den eneste rutsjebane i Norden der kører under vand. Orkanen er 453 meter, og kører 75 km/t.

I 2015 indviede Fårup Vandkanonen, som er en vandrutsjebane med frit fald og dobbelt loop. I 2016 åbnede Hotel Fårup, der er et hotel der ligger inde i selve forlystelsesparken. Hotellet fungerer desuden som konference og kursushotel når forlystelsesparken holder lukket.

I 2017 blev Hvirvelvinden indviet og i 2018 åbnede Fårup Sommerland en minigolfbane kaldet Golf Øen.

Siden 2013 har de også haft åbent i uge 42 i skolernes efterårsferie, hvor Fårup sommerland byder inden for til Høstfest.

I 2022 åbnede : Danmarks største rutsjebane, bygget af Vekoma. Den har en Max højde på 40 m. og en tophastighed på 95 km/t. og er dermed både Danmarks højeste og hurtigste rutsjebane. Det er den bane med mest ‘Air time’ i hele Skandinavien og Danmarks længste loop-rutsjebane. Fønix holder rekorden for banen med flest loops på en bane i Danmark (sammen med to andre rutsjebaner) med hele tre ‘inversions’. Fønix er den største investering i Fårup Sommerlands historie, på hele 100 mio. kr.

Priser 
Fårup Sommerland fik i 2007 fem stjerner i Danske Turist Attraktioners opgørelse over landets seværdigheder.

 3. bedste forlystelsespark i Europa (Kirmes) 2018
 Verdens 3. bedste service (IAAPA), 2015
 2. bedste forlystelsespark i Europa (Kirmes) 2015, 2016 og 2017
 Oplevelsesprisen i Kategorien; børn (Du glemmer det aldrig og Small Danish Hotels) 2015
 Orkanen: 3 bedste stål-rutsjebane i Europa (Kirmes) 2014
 Bedste forlystelses park i Danmark (børnibyen.dk) 2014
 Danmarks bedste sommerland (tv2.dk) 2014
 Orkanen: årets 2 bedste nyhed i Europa (Kirmes) 2013
 Nordens bedste sommerland (Barnesemester.se) 2013
 Nordens bedste sommerland (Barnsemester.se) 2012
 Nordjyllands bedste arbejdsplads for unge (LO's Jobpatrulje), 2011
 Verdens 3. bedste service (IAAPA), 2010-2011 
 Verdens 2. bedste sommerland (Kirmes & Park Revue)

Hotel Fårup 
Fårup Sommerland har åbnet et hotel kaldet "Hotel Fårup" i 2016. Det ligger i parken med udsigt over søen, Orkanen og Falken, og har 51 værelser. I 2019 udvider Hotel Fårup med to suiter og flere konferencerum.

Liste over forlystelser 
Fårup Sommerland har omkring 60 forlystelser.

Billedgalleri

Referencer

Eksterne henvisninger 

 Fårup Sommerlands hjemmeside 

Forlystelsesparker i Danmark
Bygninger, konstruktioner og anlæg i Jammerbugt Kommune
Etableret i 1975
Vandlande